Traficul rutier va fi restricţionat în Bucureşti, în weekend, când vor avea loc mai multe evenimente culturale, religioase şi sportive, a anunțat vineri, 22 martie, Brigada Rutieră București.
Duminică, între orele 07,00 - 14,00, se va desfăşura concursul de alergare "Legal Half-Maraton 2024", iar după ora 14,30 Arhiepiscopia Romano-Catolică Bucureşti va organiza procesiunea religioasă "Duminica Floriilor".
Potrivit unui comunicat al Brigăzii Rutiere, între orele 08,00-13,45, vor avea loc cursele din cadrul semimaratonului, pe traseul bulevardul Unirii (Tribunalul Bucureşti) - Piaţa Unirii - întoarcere 180 de grade (fără afectarea traficului în intersecţie) - bulevardul Unirii - Biblioteca Naţională - bulevardul Mircea Vodă - întoarcere Pasaj Mărăşeşti - bulevardul Unirii - Piaţa Alba Iulia - bulevardul Decebal - strada Delea Nouă - întoarcere pe bulevardul Decebal - cu finish la Tribunalul Bucureşti.
"Pentru buna desfăşurare a evenimentului, se vor institui restricţii de circulaţie începând cu ora 07,00, pe traseul menţionat mai sus şi pe străzile care acced în acesta", arată sursa citată.
Procesiunea religioasă de Florii va avea loc începând cu orele 14,30, când participanţii se vor aduna la Biserica Franceză "Sacre Coeur" de pe strada Căpitan Demetriade nr. 3, după care vor merge pe traseul Biserica Franceză - Statuia Aviatorilor - bulevardul Aviatorilor - Piaţa Victoriei - Calea Victoriei - strada General Berthelot - Catedrala Sf. Iosif, între orele 15,00 - 16,00.
Deplasarea participanţilor se va face pe banda I de circulaţie, în sensul de mers, atât pe bulevardul Aviatorilor, cât şi pe Calea Victoriei, iar pentru buna desfăşurare a evenimentului circulaţia rutieră va fi restricţionată pe traseul de deplasare menţionat, pe banda I de circulaţie, precum şi pe străzile care acced către acesta.
Restricții de circulație sămbătă, 23 martie
Sâmbătă, între orele 13,00 - 17,00, va fi organizată o adunare publică cu start din Piaţa Victoriei şi punct final - Piaţa Universităţii.
Între orele 14,30-15,30 va avea loc deplasarea participanţilor de pe trotuarul din Piaţa Victoriei (alveola media) - trotuarul din faţa Muzeului Antipa - banda I de circulaţie pe Calea Victoriei - stânga pe bulevardul Regina Elisabeta, cu punct final Piaţa Universităţii - esplanada cu statui.
Între orele 15,30 - 16,45, adunarea publică se va desfăşura în Piaţa Universităţii - esplanada cu statui, iar între orele 16,45 - 17,00 va avea loc defluirea totală a participanţilor.
"Brigada Rutieră va dispune măsuri de fluidizare a traficului şi de prevenire a accidentelor de circulaţie şi solicită conducătorilor de autovehicule să circule cu prudenţă, să păstreze o distanţă suficientă pentru a putea frâna în condiţii de siguranţă, să nu oprească ori să staţioneze decât în locurile special amenajate şi să respecte semnalele şi indicaţiile poliţiştilor rutieri", arată sursa citată.